蒙亭倡和長句
作者：張洵
朝代：宋

paragraphs: 桂林山水冠衡湘，蒙亭正在灕水傍。
清流洄洑眩波光，高崖古木爭蒼蒼。
下有菱荷滿橫塘，面面風來面面香。
新詩一詠酒一觴，爽氣渾如秋氣涼。
酒闌巖下踞胡牀，汲泉煮茗沉煙長。
從容談笑聲瑯瑯，水光山色增輝芒。
東山蘭亭各一方，風流兼追謝與王。
回頭塵事皆茫茫，爲計不若行樂良。
恨我到此情難忘，遙指白雲思故鄉。